钦定古今图书集成/明伦汇编/官常典/第636卷 > 林概
## 钦定古今图书集成/明伦汇编/官常典/第636卷 > 林概

按《宋史》本传：“概字端父，福州福清人，知连州。康定初，
上封事曰：‘古者民为兵而今兵食民；古马寓于民而
今不习马，此兵与马之大患也。请附唐用兵之法，四
敛一民，部以为军，闲耕田里，被甲皆兵。因命其家咸
得畜马，私乘休暇，官为调习，则人便干戈，马识行列。
又行阵无法而出于临时，将无素备而取于仓卒，军
不予权而监以宦侍。若是者，虽得古之材，使循今之
法，亦必屡战而屡败’。”又请备蛮，籍土民为兵栅要冲，
购徭人使守御。徙淮安军。程琳尝禁蜀人不得自为
渠堰，概奏罢之。又言：“蜀饥，愿罢川峡漕，发常平粟贷
民租，募富人轻粟价，除商旅之禁，使通货相资。”官至
集贤校理，卒。